b'\n_START_ARTICLE_\nMalu, Giurgiu\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen sud-vestul jude\xc8\x9bului, pe malul st\xc3\xa2ng al Dun\xc4\x83rii, la grani\xc8\x9ba cu regiunea Ruse din Bulgaria. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN5C, care leag\xc4\x83 Giurgiu de Zimnicea.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Malu se ridic\xc4\x83 la 2.376 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.649\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,83%). Pentru 3,16% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,25%). Pentru 3,37% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nPrimele a\xc8\x99ez\xc4\x83ri din zona satului Malu au fost fondate \xc3\xaen preajma lui 1445, pe teritoriul raialei Giurgiu din Imperiul Otoman, fiind la un moment dat proprietatea unui turc bogat, pe nume Ismail Efendi. Acest teritoriu a fost retrocedat \xc8\x9a\xc4\x83rii Rom\xc3\xa2ne\xc8\x99ti \xc3\xaen 1829. \xc3\x8en 1864, teritoriul a fost organizat \xc3\xaen comune, astfel c\xc4\x83 la sf\xc3\xa2r\xc8\x99itul secolului al XIX-lea, comuna Malu f\xc4\x83cea parte din plasa Marginea a jude\xc8\x9bului Vla\xc8\x99ca \xc8\x99i era format\xc4\x83 din satele Malu de Jos \xc8\x99i Malu de Sus. Comuna avea o biseric\xc4\x83 \xc8\x99i o \xc8\x99coal\xc4\x83 mixt\xc4\x83 cu 83 de elevi. Anuarul Socec din 1925 o consemneaz\xc4\x83 \xc3\xaen plasa Dun\xc4\x83rea a aceluia\xc8\x99i jude\xc8\x9b, av\xc3\xa2nd 2383 de locuitori \xc3\xaen satele Malu \xc8\x99i Gu\xc8\x9bu._NEWLINE_\xc3\x8en 1950 a fost transferat\xc4\x83 raionului Giurgiu din regiunea Bucure\xc8\x99ti, satul Gu\xc8\x9bu disp\xc4\x83r\xc3\xa2nd \xc3\xaen timp. \xc3\x8en 1968, comuna a trecut la jude\xc8\x9bul Ilfov, dar a fost desfiin\xc8\x9bat\xc4\x83 \xc8\x99i inclus\xc4\x83 \xc3\xaen comuna Vedea. \xc3\x8en 1981, o reorganizare administrativ\xc4\x83 regional\xc4\x83 a dus la transferarea comunei Vedea la jude\xc8\x9bul Giurgiu. Comuna Malu a fost re\xc3\xaenfiin\xc8\x9bat\xc4\x83 \xc3\xaen 2003 \xc3\xaen forma actual\xc4\x83.\n_START_SECTION_\nMonumente istorice\n_START_PARAGRAPH_\nSingurul obiectiv din comuna Malu inclus \xc3\xaen lista monumentelor istorice din jude\xc8\x9bul Giurgiu ca monument de interes local, clasificat ca monument de arhitectur\xc4\x83, este biserica \xe2\x80\x9eSf\xc3\xa2ntul Ioan Botez\xc4\x83torul\xe2\x80\x9d \xc8\x99i \xe2\x80\x9eSfin\xc8\x9bii 40 de Mucenici\xe2\x80\x9d (1844) din Malu.'